РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/60-14

10. мај 2014. године

Б е о г р а д

ЗАПИСНИК

СА ШЕСТЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 10. МАЈА 2014. ГОДИНЕ

 Седница је почела у 10,45 часова.

 Седницом је председавао Зоран Бабић, председник Одбора.

 Седници су присуствовали чланови Одбора: Катарина Ракић, Александар Марковић, Олгица Батић, Снежана Маловић, Весна Мартиновић, Љубиша Стојмировић, Верољуб Матић, Обрад Исаиловић, Душица Стојковић, Дарко Лакетић и Драгана Баришић.

 Седници су присуствовали заменици одсутних чланова Одбора: Стефана Миладиновић, заменик Милисава Петронијевића, Мира Петровић, заменик Милана Кркобабића, Срђан Кружевић, заменик Петра Петровића и Јелена Мијатовић, заменик Ирене Вујовић која је поднела оставку на функцију народног посланика.

 Седници нису присуствовали: Милисав Петронијевић, Милан Кркобабић, Ђорђе Милићевић и Петар Петровић.

 На предлог председника, Одбор је једногласно утврдио следећи

Д н е в н и р е д:

 1. Разматрање оставке коју је на функцију народног посланика поднела Ирена Вујовић (01број 118-1347/14 од 8. маја 2014. године);

 2. Обавештење Посланичке групе Партија уједињених пензионера Србије (ПУПС), о разлогу престанка мандата народном посланику Јовану Кркобабићу (01 број 013-1336/14 од 8. маја 2014. године);

 3. Разно

 **Прва тачка дневног реда**: Разматрање оставке коју је на функцију народног посланика поднела Ирена Вујовић (01број 118-1347/14 од 8. маја 2014. године)

 Председник Одбора обавестио је чланове и заменике чланова Одбора да је оставка Ирене Вујовић на функцију народног посланика поднета у складу са Законом о избору народних посланика и Пословником Народне скуштине, као и да је именована, у складу са чланом 198. став 2. Пословника Народне скупштине, позвана да присуствује овој седници.

 Дискусије није било.

 На предлог председника, Одбор је једногласно усвојио и Народној скупштини поднео следећи

И З В Е Ш Т А Ј

 Одбор је утврдио да је подношењем оставке народног посланика Ирене Вујовић, изабране са Изборне листе АЛЕКСАНДАР ВУЧИЋ - БУДУЋНОСТ У КОЈУ ВЕРУЈЕМО (Српска напредна странка, Социјалдемократска партија Србије, Нова Србија, Српски покрет обнове, Покрет социјалиста), наступио случај из члана 88. став 1. тачка 2. Закона о избору народних посланика у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованом народном посланику.

 На тај начин омогућава се избор новог народног посланика, путем додељивања мандата од стране подносиоца наведене изборне листе другом кандидату, у складу са чланом 92. Закона о избору народних посланика.

 За известиоца Одбора на седници Народне скупштине одређен је Зоран Бабић, председник Одбора.

 **Друга тачка дневног реда**: Обавештење Посланичке групе Партија уједињених пензионера Србије (ПУПС), о разлогу престанка мандата народном посланику Јовану Кркобабићу (01 број 013-1336/14 од 8. маја 2014. године)

 Председник Одбора обавестио је чланове и заменике чланова Одбора да је Посланичка група Партија уједињених пензионера Србије (ПУПС) упутила обавештење да је народни посланик Јован Кркобабић преминуо дана 22. априла 2014. године и да је потребно констатовати престанак мандата именованом како би се покренула прописана процедура за попуну упражњеног посланичког места.

 Дискусије није било.

 На предлог председника, Одбор је једногласно усвојио и Народној скупштини поднео следећи

И З В Е Ш Т А Ј

 Одбор је утврдио да је наступио случај из члана 88. став 1. тачка 8. Закона о избору народних посланика у коме се наступање смрти наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата народном посланику Јовану Кркобабићу, изабраном са изборне листе ИВИЦА ДАЧИЋ - „Социјалистичка партија Србије (СПС), Партија уједињених пензионера Србије (ПУПС), Јединствена Србија (ЈС)“.

 На тај начин омогућава се избор новог народног посланика путем додељивања мандата од стране подносиоца наведене изборне листе другом кандидату, у складу са чланом 92. Закона о избору народних посланика.

 За известиоца Одбора на седници Народне скупштине одређен је Зоран Бабић, председник Одбора.

 **Трећа тачка дневног реда: Разно**

 У оквиру ове тачке није било питања ни предлога.

\*\*\*

 Седница је завршена у 10,50 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић Зоран Бабић